Само със съвместни усилия на ръководствата на фирми, Регионалните управления на образованието и със съдействието на кметовете на общини, в които има професионални гимназии, може да бъдат постигнати резултати за привличане на ученици за обучение по особено необходимите машиностроителни специалности.
В обстановка на загриженост, взаимно разбиране за необходимостта от обучението на кадри в професионалните гимназии по най-необходимите за фирмите машиностроителни професии, за които изпитват остър недостиг за осигуряване на нормална работа и с оглед на бъдещото им развитие, на 9 януари т.г. се проведе среща в гр.Пазарджик в Регионалното управление на образованието (РУО). В срещата взеха участие ръководството на РУО, ръководители на водещи машиностроителни фирми от гр.Пазарджик, директорите на Професионалните  гимнази по механоелектротехника  и  по промишлени технологии в гр.Пазарджик и Професионалната гимназия по индустриални технологии, мениджмънт и туризъм в гр.Панагюрище, представители на  двете общини, като бяха обсъдени възможностите за осигуряване на прием по най—необходимите за машиностроенето специалности за учебната 2018/2019г.

До срещата в Пазарджик по същата тематика е проведена и среща в гр.Панагюрище под егидата на кмета на общината.
Споделено бе, че само готовността и разбирането от страна на ръководството на РУО-Пазарджик и на професионалните гимназии от двата града за разкриване на паралелки по необходимите за машиностроенето специалности не са достатъчни и е наложително активно в кампанията по приема да се ангажират и ръководствата на фирмите за мотивирането на завършващите основно образование да изберат да изучават тези специалности в професионалните гимназии.
За популяризиране на машиностроителните професии и перспективите за работа и кариерно израстване на младите хора бе уточено от страна на машиностроителни фирми в Пазарджик да се проведат редица прояви, сред които:

· Ръководителите на водещите машиностроителни предприятия в града „РАИС“ООД и „Механикс груп“ООД ще подготвят специално насочени презентационни материали – филмчета, листовки - с които ще представят фирмите, работните места и перспективи за утвърждаване в работата и кариерно израстване;
· РУО предложи и ще се ангажира с осигуряване на срещи в основните училища с участието на учениците, завършващи основно образование (7-ми клас) и техните родители, на които двете професионални гимназии в гр.Пазарджик ще представят предлаганите за обучение машиностроителни специалности и самите гимназии, а „РАИС“ и „Механикс груп“  ще представят фирмите,  както и условията за провеждането на учебни практики и стажове в тях.
Уточнено е и ще се обсъди допълнително предложението за организиране, основно под егидата на община Пазарджик и регионалното Сдружение на работодателите в гр.Пазарджик, с активното участие на РУО и училищата, на презентационен ден за представяне на възможностите за професионално обучение  и последваща успешна трудова реализация в общината.

Срещата се организира по инициатива и с участието на представител на браншовата камара по машиностроене.

Само със системни и целенасочени съвместни действия на заинтересованите страни могат да бъдет постигнати и резултати. Подходът по приема на ученици в професионалните гимназии несъмнено трябва да бъде променен, за да се подготвят в средното образование специалисти съобразно потребностите на индустрията в самите общини, а не по привлекателно и добре звучащи професии, за които няма реално търсене на пазара на труда. Резултатите ще дойдат след 5 и повече години, но ако не се тръгне към това решително още сега, развитието на индустрията, в т.ч. на машиностроенето е обречено в бъдеще. 
10 януари 2018г.

